CELEX: 62009CN0078
Language: el
Date: 2009-02-24 00:00:00
Title: Υπόθεση C-78/09 P: Αναίρεση που άσκησε στις 24 Φεβρουαρίου 2009 η Compagnie des bateaux mouches SA κατά της αποφάσεως που εξέδωσε το Πρωτοδικείο (έβδομο τμήμα) στις 10 Δεκεμβρίου 2008 στην υπόθεση T-365/06, Bateaux mouches κατά ΓΕΕΑ

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/13
            
         Αναίρεση που άσκησε στις 24 Φεβρουαρίου 2009 η Compagnie des bateaux mouches SA κατά της αποφάσεως που εξέδωσε το Πρωτοδικείο (έβδομο τμήμα) στις 10 Δεκεμβρίου 2008 στην υπόθεση T-365/06, Bateaux mouches κατά ΓΕΕΑ
   (Υπόθεση C-78/09 P)
   2009/C 102/22
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Compagnie des bateaux mouches SA (εκπρόσωπος: G. Barbaut, avocat)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα. σχέδια και υποδείγματα), Jean-Noël Castanet
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να κρίνει παραδεκτή την προσφυγή της εταιρίας Compagnie des bateaux mouches·
            
         
               —
            
            
               να αναιρέσει την απόφαση του Πρωτοδικείου των Ευρωπαϊκών Κοινοτήτων της 10ης Δεκεμβρίου 2008 (υπόθεση T-365/06)·
            
         
               —
            
            
               να καταδικάσει το Πρωτοδικείο των Ευρωπαϊκών Κοινοτήτων στο σύνολο των δικαστικών εξόδων.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει δύο λόγους προς στήριξη της αιτήσεώς της αναιρέσεως.
   Με τον πρώτο λόγο αναιρέσεως, η αναιρεσείουσα προβάλλει την εκ μέρους του Πρωτοδικείου παράβαση του άρθρου 7, παράγραφος 1, στοιχείο β', του κανονισμού (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (1). Συναφώς, προσάπτει, πρώτον, στο Πρωτοδικείο ότι παραγνώρισε τον εγγενή διακριτικό χαρακτήρα που είχε εξαρχής το σήμα. Δεύτερον, ο εν λόγω διακριτικός χαρακτήρας διατηρήθηκε και ενισχύθηκε μάλιστα με την πάροδο του χρόνου, λόγω της εκ μέρους της αναιρεσείουσας εκμεταλλεύσεως. Συγκεκριμένα, το σήμα «BATEAUX MOUCHES» έχει τεθεί επί των πλοίων που χρησιμοποιεί η αναιρεσείουσα –και μόνον αυτή– για τις τουριστικές περιηγήσεις στον Σηκουάνα, η χρήση των όρων «bateaux mouches» στις μηχανές αναζητήσεως στο Διαδίκτυο παραπέμπει κατευθείαν στην ιστοσελίδα της αναιρεσείουσας και η τελευταία έχει εφαρμόσει ενεργητική πολιτική προστασίας του σήματός της από κάθε καταχρηστική χρησιμοποίηση.
   Με τον δεύτερο λόγο αναιρέσεως, η αναιρεσείουσα προσάπτει στο Πρωτοδικείο ότι ερμήνευσε εσφαλμένως τα κριτήρια της νομολογίας που καθιστούν δυνατό να αποδειχθεί ότι το σήμα «BATEAUX MOUCHES» απέκτησε, δια της χρήσεως, διακριτικό χαρακτήρα. Συγκεκριμένα, τα στοιχεία που είναι ικανά να αποδείξουν τον διακριτικό χαρακτήρα του σήματος, όπως είναι το μερίδιο της αγοράς που αναλογεί στο σήμα, η ένταση, η γεωγραφική έκταση και η διάρκεια της χρήσεως του σήματος αυτού, το μέγεθος των επενδύσεων στις οποίες έχει προβεί η επιχείρηση για την προώθησή του, το ποσοστό των ενδιαφερομένων κύκλων που αναγνωρίζει, χάρη στο σήμα, το προϊόν ή την υπηρεσία ως προερχόμενα από συγκεκριμένη επιχείρηση έπρεπε να αναλυθούν από το Πρωτοδικείο συνολικώς και όχι εν μέρει.
   
      (1)  ΕΕ 1994, L 11, σ. 1.